

**Sporočilo za medije**

**60. festival Pivo in cvetje Laško – praznik navdušenja že prvi dan**Začetek praznovanja 200-letnice pivovarstva in val energije na odrih Zlatorog in 200. Domači ritmi in ples tudi na odru Etno.

Laško, 12. 7. - V Laškem se je včeraj z izjemnim obiskom in nepozabnim večerom glasbe in druženja začel jubilejni 60. festival Pivo in cvetje. Prvi festivalski dan je postregel z vrvežem, ki je presenetil tudi najbolj optimistične napovedi, z odlično glasbo, veseljem in množicami – kot jih Laško pozna iz svojih najboljših festivalskih let. Že prvi večer se je v Laško zgrnilo več deset tisoč obiskovalcev, ulice so znova oživele, glasbeni odri pa zasijali v polnem sijaju – med njimi kulinarične postojanke in kotički za osvežitev in smeh.

Ob jubilejni 60. izvedbi festivala, ki hkrati zaznamuje tudi 200 let pivovarstva v Laškem, je bila še posebej slavnostna tudi otvoritev festivala s svečanim nagovorom župana Občine Laško Marka Šanteja in s tradicionalnim zabijanjem pipe v festivalski sodček piva na odru Zlatorog, ki ga je letos opravila direktorica Pivovarne Laško Union Marta Bulhak. Glasbeni pridih svečanosti so na odru dodali Maja Keuc in Tokac z izvedbo znane jubilejne pesmi ob 200-letnici pivovarstva, kot presenečenje pa so nastopili Fehtarji, ki so to pesem premierno izvedli v narodnozabavni priredbi.

Na odrih Zlatorog in 200 je nastopila smetana slovenske glasbene scene: Magnifico, Jan Plestenjak, Šank Rock, Maraaya, Nuša Derenda, Luka Basi, Dejan Dogaja in sestavljeni ansambel iz številnih glasbenih skupin, ki je z mogočno energijo zaigral najlepše viže iz bogate zapuščine Lojzeta Slaka. Na odru Etno na občinskem dvorišču so goste zabavali Alpski kvintet in Oto Pestner. Množice ob vseh odrih so prepevale, plesale in praznovale – s priljubljeno pijačo v roki in z Laškim v srcu.

Vzdušje je bilo tisto pravo – domače, veselo, glasno. Laško je znova postalo središče Slovenije, kraj, kamor drugi julijski vikend že dolga leta vodijo vse poti. Znova se je dalo začutiti festival, kakršen je bil nekoč, ko se je v treh dneh v Laškem zbralo tudi do 120.000 obiskovalcev. Tudi letos je festivalski utrip presegel pričakovanja.

Organizatorji festivala, Občina Laško in glavni pokrovitelj Pivovarna Laško Union, izražajo izjemno zadovoljstvo z obiskom, vzdušjem in odzivom prvega dne – in z veseljem vabijo na današnje, sobotno nadaljevanje, prav tako polno glasbe, doživetij in nepozabnih trenutkov. Festivalski vrhunec bo zaznamoval ognjemet, poimenovan Svetlobni šopek, ob 22.30.

**Kot že objavljeno včeraj, bodo dodatne vstopnice na voljo tudi danes, v soboto, od 16. ure dalje na prodajnem mestu ob glavnem vhodu v Laško – vse do zapolnitve optimalnega števila obiskovalcev.**

Danes nastopajo:

|  |  |
| --- | --- |
| **Sobota, 12.7**., | **oder Zlatorog**: Flirrt, Vlado Kreslin in Mali bogovi, Big Foot Mama, Joker Out;  **oder 200:** Uroš in Tjaša, Miran Rudan inDesign, Severina, Fehtarji  **oder Etno:** Kvintet Dori |

Za več informacij, spremljajte uradno spletno stran [**www.pivoincvetje.si**](http://www.pivoincvetje.si) in Facebook stran **Pivo in cvetje Laško**. Fotografije za objavo so tu: <https://www.pivo-cvetje.si/galerija/>

Dodatne informacije in gradiva**:** Darinka Pavlič Kamien, +386 41 769 360, pr@ovum.si

Novinarske akreditacije – prijave samo še do 16. ure:

Za novinarske akreditacije so potrebne prijave prek e-naslova [pr@ovum.si](mailto:pr@ovum.si) (ime, priimek, medij, telefon/mobilnik ter navedba novinar/fotograf oz. snemalec). Novinarsko središče bo v hotelu Špica v Laškem, kjer boste vaše akreditacije tudi prevzeli in se dogovorili za morebitne intervjuje ali izjave. Vodja novinarskega središča bom tudi letos Darinka Pavlič Kamien.